ओकड़ा बाग ते बाकी दा सब किंश दिक्खियै मिगी पैहलें गमान होआ हा जे औं कुसै परिस्तान इच आई गेई आं। ते हून ओ परी साम-धाम मेरै सामनै बराजमान ही। सिरै पर मांग निकली दी ते केसें दी चोटी लक्कै तोड़ी पुज्जी दी ही। चेहरे दी रंगत गोरी-गुलाबी ते मत्था छैल उच्चा! मुट्टियां-मुट्टियां अक्खीं, ढालमां नक्क, पतले-पतले नाजक ओठ ते निक्का सारा जात! इस कशा सुन्दर नख-पत्तर में कुतै नेहे दिक्खे दे। में सैकड़े सुन्दरियां दिक्खी दियां हिया, पर ऐसा बनकदा कद्द-बुत्त, ऐसी शकल-सूरत कुतै नजरी नेही आई। खुर्शीद दा किश झलाका जरूर दख दिंदा हा पर, कुजा राम-राम, कुजा टैं-टैं! खुर्शीद दी नोहार परा डूमटी झलक नजरी आए बिना नेही रौंह्दी। उस इच एकड़ा अमीरी ठाठ-बाठ, एकड़ा बांकपन कुत्थें? इंदे सामनै खुर्शीद किश भद्दी-भद्दी जचदी ही। इंदे जनेआ कामनी-रूप, नाजक-शटीक शरीर, खुर्शोद दे भागें कुत्थें! दूई गल्ल ए, जे अट्ठो पैहर, बजोगनी वाला लेखा, उसदी नोहारी पर दोआसी छाई दी रौंह्दी ही।